  Уваын 18-22 пӧсьтолэзе Спортъя XXXII элькун гужем гурт шудонъёс ортчозы. Каргуртын ӵошатсконъёслы дасяськон мынэ. Со сярысь Удмуртиысь тӧролэн но кивалтэтлэн пресс-службаез ивортӥз. Тросэз ӵошатсконъёс «Юбилейной» стадионын ортчозы, озьы ик «Радамир» площадьын, Пионер тыметын, куасэн бызьылон базаын, 2 но 4 номеро школаосын, «Инвис» турстанциын, нылпиослэн но егитъёслэн спортъя школаазы радъяськозы. Соослэсь ӟечлыксэс удонъёслэн валтӥсь судьязы Вячеслав Вичужанин пусйиз: « Умоесь интыос, усто стадион. Спортсменъёс ӟеч мылкыд басьтозы, нош ми ӵошатсконъёсты вылӥ уровеньын ортчытыны быгатомы шуыса оскисько » Вячеслав Вичужанин, Спортъя XXXII элькун гужем гурт шудонъёслэн валтӥсь судьязы Шудонъёсын спорт туризмлы саклык висъялозы. Соя ӵошатсконъёс «Инвис» турстанциын радъяськозы. Одӥгез учкымон дисциплина – триатлон. Спортсменъёслы Пионер тыметтӥ уяса мыныны, велосипедэн куать иськемез ортчыны но тымет котыртӥ бызьыны кулэ луоз. Али гурт шудонъёсы быръён ӵошатсконъёс йылпумъясько. 17-тӥ инвожое 7x7 футболъя турнир ортчиз, 17-18 инвожое лаптая ӵошатсконъёс радъяськизы, нош 1-тӥ пӧсьтолэзе турнир. Ува ёрослэн тӧроез Владимир Головин ёрослэсь куноосты пумитаны дасяськемзэ вераз. Ӵошатсконэ пыриськисъёсты куинь бадӟым школае интыялозы, соос понна лулчеберет программа радъялозы. Тодэ вайытом, Удмуртиын Спортъя XXXII элькун гужем гурт шудонъёслэсь талисманзэ бырйизы. Ватсалом, 2022-тӥ арын элькун гужем гурт шудонъёс Дэри ёросын ортчизы, талисманзы Завьял батыр вал. Тегъёс: Удмуртия Ува гуртшудонъёс Спорт  